b'\n_START_ARTICLE_\nCad\xc3\xa0ver exquisit\n_START_PARAGRAPH_\nEl cad\xc3\xa0ver exquisit \xc3\xa9s un joc inventat pels surrealistes consistent en la creaci\xc3\xb3 i invenci\xc3\xb3 col\xc2\xb7lectiva. Aquesta pr\xc3\xa0ctica explora les possibilitats de la creaci\xc3\xb3 de textos i imatges en grup, amb aportacions parcials dels participants en l\'obra final que, per als surrealistes, cercava la creaci\xc3\xb3 l\xc3\xbadica, espont\xc3\xa0nia, intu\xc3\xaftiva, grupal i an\xc3\xb2nima alhora, accidental i tan autom\xc3\xa0tica com fos possible. El seu origen es troba en un joc de sal\xc3\xb3 en qu\xc3\xa8 els participants escrivien una part del relat i el passaven a un altre perqu\xc3\xa8 aquest el continu\xc3\xa9s._NEWLINE_Fou practicat activament, en forma de relat i poesia, per Marcel Duhamel, Jacques Pr\xc3\xa9vert, Yves Tanguy o Andr\xc3\xa9 Breton com una act\xc3\xadvitat m\xc3\xa9s l\xc3\xbadica que no pas art\xc3\xadstica, amb resultats m\xc3\xa9s experimentals que est\xc3\xa8tics. Nicolas Calas digu\xc3\xa9 d\'ell que era la "realitat inconscient de la personalitat col\xc2\xb7lectiva"; Lautremont l\'entenia com una mena de collage verbal i Max Ernst hi veia una situaci\xc3\xb3, en termes molt surrealistes, de "contagi mental"._NEWLINE_Segons la definici\xc3\xb3 que dona el Dictionnaire abr\xc3\xa9g\xc3\xa9 du surr\xc3\xa9alisme: \xc3\xa9s un \xc2\xabjoc que consisteix a compondre una frase o un dibuix per diverses persones sense que cap d\'elles tingui en compte la col\xc2\xb7laboraci\xc3\xb3 dels anteriors participants. L\'exemple que ha esdevingut cl\xc3\xa0ssic, i que dona nom al mateix joc, ve d\'una de les primeres frases obtingudes amb la t\xc3\xa8cnica: "Le cadavre - exquis - boira - le vin \xe2\x80\x93 nouveau" ("El cad\xc3\xa0ver exquisit beur\xc3\xa0 el vi nou")\xc2\xbb._NEWLINE_Una pr\xc3\xa0ctica m\xc3\xa9s minorit\xc3\xa0ria del joc es dona en la m\xc3\xbasica, on els compositors Virgil Thomson, John Cage o Lou Harrison, entre d\'altres, han col\xc2\xb7laborat en projectes experimentals de cad\xc3\xa0ver exquisit creant, cadasc\xc3\xba, una melodia atenint-se a uns par\xc3\xa0metres acordats.'